Շատ դժվար է սփյուռքահայ մամուլի միջոցով իմանալ Հայաստանում տիրող իրավիճակի, հատկապես բիզնես միջավայրի մասին մեր ազգակիցների իսկական կարծիքը: Թերթերն ու մյուս լրատվամիջոցները սովորաբար ունեն իրենց ավանդական թեմաներըՙ գերազանցապես հենված պաշտոնական տեղեկատվության վրա: Մեր խմբագիրներն ու թղթակիցները ըստ երեւույթին իրենց ավելի հարմար են զգում կուսակցական կամ հատվածական կաղապարվածության մեջ, աչքը հառած իրենց շեֆերի, մեկ էլՙ Սփյուռքի նախարարուհու մեդալների ու հրավերների վրա... Սփյուռքահայ հասարակ մարդը բացակա է գրեթե միշտ, չկա ընթերցողների հետՙ այսպես կոչված ինտերակտիվ երկխոսություն: Ճիշտ է, մեկ-մեկ հանդիպում ենք պոռթկումներիՙ սակայն միայն համազգային բնույթի հարցերի շուրջը: